To napalmbomber slippes over Vietnam omkring 1967.  Foto: United States Air Force 
**Komiteen for Sydøst-Asia** (KSA) var en norsk ungdomsorganisasjon i 1960- og 1970-årene. 

Organisasjonen støttet USAs engasjement i Sør-Vietnam under Vietnamkrigen. På grunn av den høyt profilerte sørvietnamesiske politikeren og generalen Nguyen Cao Ky, ble gruppen av sine motstandere gitt kallenavnet «Ky-gutter» eller «Ky-ungdommen» som skjellsord. Dette ble etterhvert også brukt om andre tilhengere av Sør-Vietnam og det amerikanske militære engasjementet i krigen. 

Organisasjonen hadde sitt utspring blant annet i deler av Unge Høyre. Organisasjonen hadde rundt 500 medlemmer. Politisk ble organisasjonen beskrevet som proamerikansk, antikommunistisk og konservativ. Komiteen for Sydøst-Asia dannet en motvekt til den radikale venstresiden representert ved organisasjoner som FNL-vennlige Solidaritetskomiteen for Vietnam og Vietnam-bevegelsen i Norge. I desember 1966 arrangerte Komiteen for Sydøst-Asia og Norsk ungdom for europeisk enhet de første proamerikanske demonstrasjonene i Oslo.

Komiteen for Sydøst-Asia organiserte de første adopsjonene av foreldreløse, krigsskadde barn fra Vietnam til Norge i 1968. Slik ble komiteen en forløper til Norsk-Vietnamesisk Forbund, etablert i 1970. Sentral i oppbyggingen og ledelsen av begge organisasjoner var Torbjørn Jelstad (1941–2006), tidligere formann i Oslo Unge Høyre og sterkt engasjert i Norsk Frihetsråd, den norske avdelingen av World Anti-Communist League. Sekretær i Komiteen for Sydøst-Asia var Eva Gundersen, som var gift med Jelstad. Noen andre medlemmer var Per Danielsen, Dag Danielsen, Jan Simonsen og Per Flatabø.

Tidligere var man av den oppfatning at organisasjonen ble holdt under oppsyn av Politiets overvåkningstjeneste. I 2003 uttalte Jelstad at organisasjonen rapporterte om den norske venstresidens aktiviteter, betalt av Sør-Vietnam og i samarbeid med Politiets overvåkningstjeneste. Haakon Lie, partisekretær i Arbeiderpartiet, skal også ha vært innblandet.

Referanser
----------

1. ↑  I bladet *Unge Høyre* nr. 6, 1966 opplyses det at Majorstuen/Uranienborg/Fagerborg Unge Høyre har dannet en komité for Sydøst-Asia og selger merker med sørvietnamesiske flagg. I nr. 18 samme år kritiseres imidlertid komiteen på lederplass for å ha brukt for grove virkemidler i en løpeseddel.
2. 1 2 3 4 5 6  «Vietnambarna». *Brennpunkt*. TV-program. 58 min. Sendt på NRK 30. september 2014.
3. ↑  Rognlien, Jan (13. august 2010). «Da krig var krig». *Morgenbladet*. Besøkt 31. mai 2019.
4. 1 2  Valestrand, Terje (13. oktober 2001). «Brun bitter». *Bergens Tidende*. Arkivert fra originalen 3. juli 2013. Besøkt 31. mai 2019.
5. 1 2  Bergh, Trond og Eriksen, Knut Einar (1998). *Den hemmelige krigen. Overvåking i Norge 1914–1997*. 2. Oslo: Cappelen akademisk forlag. s. 434. ISBN 82-456-0588-3. CS1-vedlikehold: Flere navn: forfatterliste (link)
6. 1 2  «Overvåket norske motstandere av Vietnamkrigen». *Bergens Tidende*. NTB. 12. oktober 2003. Besøkt 31. mai 2019.
7. ↑  Ustvedt, Yngvar (1990). *Det skjedde i Norge*. 5. Oslo: Gyldendal. s. 248–249. ISBN 82-57-40137-4.
8. ↑  Roalsø, Martin (30. september 2014). «Et fly fullt av barn». NRK. Besøkt 31. mai 2019.
9. ↑  Glorvigen, Bjørn (22. august 1970). «Vietnamgeneralen». *Billedbladet NÅ* (34): 16–17.
10. ↑  «P-16138 / Komiteen for Sydøst-Asia». Arkivverket. Besøkt 8. mars 2011.
11. ↑  «P-16139 / Norsk-Vietnamesisk Forbund». Arkivverket. Besøkt 8. mars 2011.
12. ↑  «RA/P-16136: Jelstad, Torbjørn». Arkivportalen. Besøkt 31. mai 2019.